section_heading: Životopis
paragraph_text: Nakon licencijata iz liturgike 1976. godine, Vošicky je kao asistent profesora Leopolda Lentnera predavao liturgiku na tadašnjoj Filozofsko-teološkoj školi u Heiligenkreuzu (današnjoj Filozofsko-teološkoj visokoj školi Benedikt XVI.). Uz to je surađivao i u pripremanju novog izdanja latinskoga cistercitskog brevijara, koji je objavljen 1978. godine. Godine 1983. vratio se u Rim, gdje je na Papinskom liturgijskom institutu sv. Anselma započeo doktorski studij. Doktorirao je 31. siječnja 1985. disertacijom o značenju pojmova "sacramentum" i "mysterium" u djelima Bernarda iz Clairvauxa (njem. Die Begriffe "sacramentum" und "mysterium" in den Werken Bernhards von Clairvaux). Nakon doktorata vraća se ponovno u Heiligenkreuz, gdje od 2. srpnja 1985. studentima teologije kao profesor predaje liturgiku i sakramentologiju te egzegezu Biblije i moralnu teologiju u okviru osnovnoga nastavnog tečaja teologije (njem. Theologischer Grundkurs).